《都昌阻风用陈后山韵与诸生》
明代·邵宝

北风朝将东，濛濛复江雨。云谷淡还浓，匡庐渺何许。

水神本无心，似为行人怒。望望落星湾，只尺不可渡。

左蠡悬孤厓，古号险阻所。猛夫纵当前，焉用力扼虎。

忆当岚光开，诗景恣探取。风雩寄晴峰，点也吾与汝。

晦明固有时，今昔异闻睹。布泉水双绅，炉峰烟一缕。

船窗坐无聊，令人邈怀古。悠悠黄鹤楼，远思孰能禦。

宁辞酒杯宽，更爱诗律富。江氛有恒占，倚津问行贾。

冥冥白映空，洞庭浸全楚。南风一转移，至日堪指数。

诸生故多情，侍我同笑语。大哉天地间，茫茫分散聚。

题诗记淹留，知者书付与。

作者简介：邵宝（1460-1527）字国宝，号二泉，江苏无锡人，成化二十年（1484）进士，历为江西提学副使，官至南京礼部尚书，谥文庄。文典重和雅，诗清和淡薄。著有《简端二馀》《慧山记》《容春堂集》等。